А.Ж.: — Не так даўно ў архіве Ватыкана мне ўдалося натрапіць на ўрывак з дзённіка папскага цырымоніймайстра Парыса Грасі, дзе апавядаецца пра прыём Папам Юліем ІІ у 1512 годзе трох паслоў Даніі. Ад імя дэлегацыі выступаў не названы па імені сакратар дацкага караля, чыя прамова ўразіла Грасі сваёй красамоўнасцю. Супаставіўшы гэты факт з вядомымі нам звесткамі з жыцця Скарыны, можна высунуць гіпотэзу, што тым прамоўцам быў менавіта ён. Бо літаральна праз тры месяцы, падчас абароны дактарату ў Падуі, наш суайчыннік быў названы сакратаром дацкага караля. Адпаведна, тыя добрыя веды ў галіне медыцыны, якімі былі ўражаныя падуанскія прафесары, Скарына мог атрымаць ва ўніверсітэце Капенгагена.